
Nr. 9444/ 2026
RAPORT DE SPECIALITATE

la proiectul de hotărâre privind aprobarea unui ajutor de urgență 
La data de 14.07.2026 a fost înregistrată la Primăria comunei Măneciu cererea domnului Posea Cornel, prin care solicită acordarea unui ajutor de urgenţă pentru refacerea casei de locuit afectată  de un incendiu izbucnit la data de 13.07.2026.

În urma producerii incendiului, locuința familiei a fost afectată în totalitate, fiind distruse atât construcția, cât și bunurile de strictă necesitate, situație confirmată prin Procesul verbal de intervenţie nr. 50 din 13.07.2026 întocmit de către Inspectoratul pentru situaţii de Urgenţă “Şerban Cantacuzino”  al Judeţului Prahova, Detaşamentul de Pompieri Vălenii de Munte, Garda de intervenție Măneciu.

Având în vedere gravitatea situației, familia se află într-o stare de vulnerabilitate socială deosebită, fiind lipsită de condițiile minime necesare asigurării unui trai decent și având nevoie de sprijin financiar imediat pentru acoperirea unor cheltuieli urgente privind asigurarea unui adăpost temporar, achiziționarea de bunuri de strictă necesitate și demararea lucrărilor de refacere a locuinței.

Prin Hotărârea Consiliului Local Măneciu nr.14/2024 privind aprobarea criteriilor și cuantumului ajutoarelor de urgență, este prevăzută acordarea unui ajutor în cuantum de 5.000 lei pentru astfel de situații. Cu toate acestea, ținând cont de faptul că, în cazul de față, locuința a fost distrusă în totalitate, iar pagubele sunt considerabil mai mari decât cele avute în vedere la stabilirea cuantumului standard, se apreciază că suma de 5.000 lei este insuficientă pentru a răspunde nevoilor urgente ale familiei.

În considerarea caracterului excepțional al situației și a necesității acordării unui sprijin real și eficient, se propune aprobarea unui ajutor de urgență în cuantum de 10.000 lei, sumă care reflectă amploarea pagubelor produse și necesitatea sprijinirii familiei în depășirea situației de dificultate.

Acordarea acestui ajutor are la bază prevederile legislației în vigoare privind asistența socială și posibilitatea autorităților administrației publice locale de a acorda ajutoare de urgență persoanelor și familiilor aflate în situații de necesitate determinate de calamități, incendii sau alte evenimente care pun în pericol viața și condițiile normale de trai.

Față de cele prezentate, propun aprobarea proiectului de hotărâre privind acordarea unui ajutor de urgență în cuantum de 10.000 lei domului Posea Cornel, din bugetul local, în vederea refacerii locuinței afectată de incendiul izbucnit la data de 13.07.2026.

